Norge inngår avtale om overføring av pirater
Avtalen, som skal undertegnes på Seychellene, gjør at pirater som pågripes av den norske fregatten KNM Fridtjof Nansen, kan overføres til Seychellene for straffeforfølgning der. Målet med avtalen er at piratene skal sone i fengsler i hjemlandet Somalia. - Piratkriminaliteten med utspring fra Somalia undergraver sårt tiltrengt utvikling i det krigsherjede landet. Det er også et alvorlig internasjonalt problem, som truer skipsfart og fiske. Norsk bistand til oppbygging av gode og stabile rettstater i Øst-Afrika, bekjempelse av organisert kriminalitet og styrking av regionalt samarbeid er god og nødvendig bistand, sier Holmås. Norge støtter også FN i oppbyggingen av fengsler med tilfredsstillende standard i Somalia.
Utviklingsminister Heikki Eidsvoll Holmås (SV) skal fredag undertegne en intensjonsavtale om overføringer av pirater som Norge pågriper utenfor Afrikas Horn.